 

Informācija plašsaziņas līdzekļiem

2025. gada 4. martā

**Daudzveidīgas kultūras norises, kas palīdz iepazīt pašiem sevi: papildinās programmas “Latvijas skolas soma” saturu**

**Valsts kultūrkapitāla fonda (VKKF) mērķprogrammas “Programmas “Latvijas skolas soma” satura radīšana” 2025. gada projektu konkursā atbalstīti pieteikumi dažādās kultūras nozarēs, tostarp tajās, kurās programmas katalogā iekļauto kultūras norišu izvēle pagaidām vēl ir ierobežota. Konkursam kopumā tika iesniegti 58 projektu pieteikumi, no kuriem ekspertu komisija rekomendēja VKKF padomei atbalstīt 15 projektu pieteikumus par kopējo summu 80 000 euro.**

Atbalstītie projekti sniegs māksliniekiem iespēju radīt jaunus kultūras notikumus, kas skolēniem atklās pasauli ar dejas, cirka, kino, teātra, mūzikas, vizuālās mākslas, kultūras mantojuma un literatūras nozarēm raksturīgiem mākslinieciskās izpausmes līdzekļiem. Īpašs prieks, ka šogad iesniegta virkne pieteikumu starpdisciplināru kultūras norišu veidošanai. Konkursā atbalstīti projekti, kuri pārliecina, ka jaunradītā norise būs ar skaidru saturisko vēstījumu, par aktuālu un izvēlētajam auditorijas vecumam atbilstošu tēmu. Tāpat vērā tika ņemta norises veidotāju profesionālā pieredze un spēja nodrošināt norisi regulāri.

“Kopš programmas darbības sākuma rūpīgi vērojam, kādas kultūras norises satura un formas ziņā bērnus un jauniešus uzrunā vislabāk, sniedzot emocionālu pārdzīvojumu un ieguldījumu gan mācīšanās, gan personības izaugsmes procesā. Latvijas Kultūras akadēmijas Kultūras un mākslu institūta veiktā programmas piecu gadu darbības [izvērtējuma dati](https://latvijasskolassoma.lv/wp-content/uploads/2024/02/LSS_zinojums_2023.pdf) liecina, ka iecienītākās kultūras nozares ir kino, teātris, mūzika un skolēni vēlas tās iepazīt arī turpmāk, pievienojot dejas un cirka norises, kuras līdz šim bijušas mazāk pieejamas. Jautāti, kas viņiem IR svarīgi kultūras norisē, 12. klašu skolēni kā vienu no svarīgākajiem kritērijiem nosauca satura saistību ar pašiem jauniešiem aktuāliem jautājumiem, tostarp attiecībām ar apkārtējo pasauli un cilvēkiem tajā. Esmu gandarīta, ka jaunais kultūras norišu pienesums būs tieši tāds, vienlaikus radot iespēju nolasīt attiecību stāstu gan mūzikas, gan skatuves mākslas, gan vēstures notikumu valodā,” atzīst kultūrizglītības programmas “Latvijas skolas soma” vadītāja Aija Tūna.

Zinot, cik stabilu vietu skolu ikdienā ieņēmušas mobilās kultūras norises, ar nepacietību gaidīsim vairākas jaunas teātra izrādes, koncertus un laikmetīgās mākslas darbnīcas. Starp tām ir gan Dirty Deal Teatro izrāde “Kad tu būsi mājās?”, Cēsu Mazā teātra izrāde “Emodžiji” (pagaidu nosaukums), Mītavas Neatkarīgā teātra izrāde “Soliņš un Miskaste”, teātra trupas “KVADRIFRONS” izrāde “Viss, kas nav saskatāms” un stāvizrāde “Besī”, ko veidos komiķis Kalvis Troska.

Apvienības “IevaKrish” dejas izrāde “Labra nams” tiks pielāgota izrādīšanai skolās, savukārt Rīgas Cirks īsizrāžu ciklā “Aizbēgt līdzi cirkam” stāstīs par cirka vēsturi, pētot vēsturisku Latvijas cirka personību dzīvesstāstus un rādot šodienas cirka mākslinieku ceļu. Latvijas Laikmetīgās mākslas centra dažādu jomu mākslinieki veidos jaunas nodarbības ciklā “Laikmetīgās mākslas skola”, un biedrība “ISSP” turpinās iepazīstināt ar laikmetīgo fotogrāfiju.

Otrajā cikla “Iepazīsties – komponists, opera, laikmets” koncertlekcijā “Bizē. Karmena” Jāzepa Vītola Latvijas Mūzikas akadēmijas studenti, jaunie profesionālie mūziķi un operdziedātāji atklās romantisma laikmetu mūzikā. Orķestris “Rīga” radīs jaunas programmas skolēnu un skolotāju iemīļotajā koncertciklā “Nāc, ieklausies “Orķestrī “Rīga!””.

Jauns piedāvājums taps arī vairākos muzejos. Dekoratīvās mākslas un dizaina muzejā skolēni varēs izzināt Latvijas kultūras kanonā iekļautās porcelāna apgleznošanas darbnīcas “Baltars” un mūsdienu dizaina attiecības, savukārt Ventspils muzejā varēs izpētīt pilsētas foto vēsturi. Balstoties Latvijas ebreju meiteņu no 1934. līdz 1941. gadam rakstītajās dienasgrāmatās, Rīgas ebreju muzejs veidos muzejpedagoģisko nodarbību, kas no personīgiem stāstiem ļaus izprast holokausta traģiskos notikumus. Mākslas izglītības centrs “Trīs krāsas” gatavo nodarbību, kurā, izmantojot Dailes teātra skvēra piemēru, iepazīstinās ar vides dizainu un arhitektūras mantojumu.

Lielākā daļa mērķprogrammas atbalstu guvušie kultūras notikumi būs pieejami skolēniem no nākamā mācību gada.

Konkursa rezultāti pieejami VKKF tīmekļvietnē: <https://vkkf.lv/index/atbalst%C4%ABtie-projekti/m%C4%93r%C4%B7programmas-fp.html?nozare=406&gads=2025>

Plašāk par kultūras norisēm, kas īstenotas ar VKKF mērķprogrammas “Programmas “Latvijas skolas soma” satura radīšana” atbalstu: <https://latvijasskolassoma.lv/par-programmu/vkkf-merkprogramma/>

Pieteikumus vērtēja VKKF ekspertu komisija: teātra kritiķe, Latvijas Universitātes Literatūras, folkloras un mākslas institūta pētniece Kitija Balcare, rakstniece un Liepājas teātra dramaturģe Rasa Bugavičute-Pēce, muzikoloģe, Jāzepa Vītola Latvijas Mūzikas akadēmijas pieaicinātā docētāja, MIKC NMV Emīla Dārziņa Mūzikas skolas un Rīgas doma kora skolas mūzikas vēstures pedagoģe, Latvijas Radio 3 raidījumu veidotāja, kā arī ar mūzikas nozari saistītu pasākumu lektore, Lielās mūzikas balvas žūrijas locekle (2020–2024) Iveta Grunde, LNKC programmas “Latvijas skolas soma” eksperts satura un metodikas jautājumos Aleksandrs Kabakovs, Brocēnu vidusskolas skolotāja un pedagogu tālākizglītotāja Laura Miķelsone un dizainere un māksliniece, Liepājas Mūzikas, mākslas un dizaina vidusskolas skolotāja Guna Poga. Komisijas priekšsēdētāja – Latvijas Nacionālā kultūras centra (LNKC) programmas “Latvijas skolas soma” nodaļas vadītāja Aija Tūna.

Kopš 2018. gada rudens kultūrizglītības programma “Latvijas skolas soma” skolēniem nodrošina valsts apmaksātu iespēju regulāri iepazīt Latvijas kultūras vērtības un laikmetīgās izpausmes mūzikā, teātrī, dejā, cirkā, vizuālajā mākslā, kino, arhitektūrā, dizainā, kultūras mantojumā, literatūrā un grāmatniecībā, saistot tās ar mācību saturu. Programmas “Latvijas skolas soma” ietvaros katru mācību semestri vairāk nekā 230 000 skolēnu pieredz vismaz vienu no 5 000 kultūras norisēm. Programmu “Latvijas skolas soma” administrē Latvijas Nacionālais kultūras centrs.

**Plašāk par kultūrizglītības programmu “Latvijas skolas soma”:**

<https://www.latvijasskolassoma.lv/>

<https://www.facebook.com/latvijasskolassoma>

<https://www.instagram.com/latvijasskolassoma/>

<https://x.com/LV_skolas_soma>

<https://www.youtube.com/@latvijasskolassoma>

**Papildu informācijai:**

Inga Bika

Programmas “Latvijas skolas soma”

eksperte komunikācijas jautājumos

Latvijas Nacionālais kultūras centrs

E-pasts: [Inga.Bika@lnkc.gov.lv](mailto:Inga.Bika@lnkc.gov.lv)

Tālr.: (+371) 26443166